Chirurg en pa sterf in botsingFoto: Twitter ŉ Chirurg van die Unitas-hospitaal in Centurion en sy pa is Vrydagmiddag in ŉ botsing oorlede. Die botsing tussen ŉ vragmotor en twee motors het op die hoek van Wierdagweg en die R55 in Sunderland Ridge plaasgevind. Volgens Ross Campbell, woordvoerder van ER24, het paramedici omstreeks 15:45 op die toneel aangekom. Die pa en sy seun was in ŉ motorwrak vasgekeer. Hulle het noodlottige beserings opgedoen en is op die toneel dood verklaar. Twee kinders, glo die chirurg se kinders, is ook in die botsing beseer. Die 15-jarige meisie het ernstige beserings opgedoen terwyl die 13-jarige seun kritiek beseer is. Die seun is per helikopter na ŉ nabygeleë hospitaal geneem terwyl die meisie met ŉ ambulans na ŉ hospitaal vervoer is. Die naam van die chirurg word weerhou aangesien al sy naasbestaandes moontlik nog nie van sy dood in kennis gestel is nie. Die presiese omstandighede rakende die noodlottige ongeluk word ondersoek.